Beoordelaars vir The Voice SA bekendgemaakFoto: thevoicesa.dstv.com Die bekende Amerikaanse televisiereeks, The Voice, wat voornemende sangers ŉ geleentheid gee om voor ŉ paneel bekende sangers te sing, gaan nou ook ŉ Suid-Afrikaanse weergawe kry. The Voice SA sal in Januarie 2016 op Mnet begin. Die televisiereeks gee Janalleman die kans om deur een van vier gewilde sangers gementor te word. Wat dié reeks so gewild maak, is die mededinging nie net tussen deelnemers nie, maar ook tussen die vier mentors wat elkeen die beste sanger wil oplewer. Dié vier mentors is vroeër vandag bekendgemaak. Bobby van Jaarsveld, Karen Zoid, Kahn Morbee (hoofsanger van The Parlotones) en sangeres, Lira, sal as mentors aan die gewilde televisiereeks deelneem. Oudisies vind op 17 en 18 Oktober in Kaapstad by die Newlands-stadion plaas, op 25 en 26 Oktober in Durban by die Kingspark-rugbystadion en op 31 Oktober en 1 November in Johannesburg by Mark’s Park. Besoek gerus Mnet se webwerf vir meer besonderhede.